Novinarka Insajdera i fotograf i novinar VICE-a, koji su hteli da fotografišu grupu krupnih momaka koji su pravili incidente ispred Skupštine Srbije, napadnuti su verbalno uz pretnje. Grupa je opkolila novinare i pretila da će ih fizički napasti ako ne prekinu da fotografišu uz konstataciju da "ništa ne sme izaći u javnost".

Na konstataciju novinara da rade svoj posao i da će pozvati policiju, rečeno im je da „im policija ne može pomoći“. Pošto je policija sve vreme stajala preko puta i gledala šta se dešava, novinari su im se obratili i rekli da se ne osećeju bezbedno, a policija ih je uputila da se okolnim putem vrate na skup pristalica Aleksandra Vučića ispred Doma Narodne skupštine ako žele.

Prethodno ista grupa krupnih momaka napala je predstavnike demonstrantske grupe „Sedam zahteva“ i pocepala im transparent, javio je reporter Insajdera sa lica mesta.

Na pocepanom transparentu pisalo je „Narod gladuje, elita se raduje“.

Policija je nakon incidenta legitimisala pripadnike grupe „Sedam zahteva“, ali ne i one koji su im pocepali transparent. Kako je policija objasnila novinarima na licu mesta, legitimisani su predstavnici grupe „Sedam zahteva“ i novinari VICE-a i Insajdera, zbog, kako su rekli, „bezbednosne procene“.

Udruženje novinara Srbije (UNS) osudilo je kao "nedopustive" pretnje novinarskoj ekipi portala VICE Srbija i novinarki produkcije Insajder.

Napadnuta i novinarka Danasa

Novinarka dnevnog lista Danas Lidija Valtner napadnuta je ispred Skupštine Srbije dok je uzimala izjavu od jednog čoveka koji je udaljen sa skupa jer je nosio transparent protiv vlasti.

Kako je Lidija Valtner rekla agenciji Beta, ona je uzimala izjavu od čoveka koji je izbačen sa skupa podrške Aleksandru Vučiću jer je nosio transparent na kojem je pisalo "Uzeli ste mi penziju, uzeli ste mi stan, šta je sledeće?"

"Dok sam pričala sa njim u trenutku su se pojavila dvojica ogromnih momaka u crnim majicama koji su krenuli da vuku tog demonstranta... On se opirao i pokušao da im kaže da ga dave, jer su mu oni držali takozvani zahvat 'kragna'. Kada sam ja pokušala da snimim to, jedan aktivista Srpske napredne stranke (SNS) mi je zapretio da će mi baciti telefon i pokušao da mi ga otme", rekla je ona.

Novinarka je dodala da su i nju, kao i demonstranta protiv Vučića, ti ljudi naočigled okupljenih simpatizera SNS, silom udaljili sa skupa i odvukli prema Pionirskom parku, gde im je prišao policajac u civilu.

"Mene su tada pustili, a policajac je upitao tu dvojicu šta se desilo", rekla je ona i dodala da se ti ljudi nisu predstavili i da ona ne zna da li je reč o policiji, simpatizerima SNS ili nekom privatnom obezbeđenju.

Valtner je rekla da je te ljude ranije videla na Terazijama i da pretpostavlja da je njihov zadatak bio da spreče dolazak pred Skupštinu onih za koje pretpostave da bi protestovali protiv vlasti.

Novinarka Danasa je dodala da nije povređena, ali da je potresena.

Redakcija dnevnog lista Danas poziva Ministarstvo unutrašnjih poslova Srbije da u što kraćem roku otkrije identitet osoba koje su napale njihovu novinarku Lidiju Valtner.

Kako saopštava Danas, nepoznate osobe, u crnim majicama, najpre su pretile novinarki da će joj oduzeti mobilni telefon, a zatim su je na veoma grub način bukvalno izneli sa platoa ispred skupštine do Pionirskog parka.

Danas tvrdi da je ovom incidentu prisustvovala i osoba u civilu koja se prethodno legitimisala kao pripadnik MUP-a.

Redakcija poseduje snimke osoba koje su u ovom incidentu učestvovale i spremna je da ih odmah ustupi nadležnim organima. Ukoliko MUP Srbije u što kraćem roku ne procesuira nasilnike, redakcija dnevnog lista Danas podneće krivičnu prijavu protiv organizatora skupa podrške Aleksandru Vučiću.